Lihtsus on ka seni kehtiva korra suurim puudus - nimelt erineb sõiduautode maksumus kümnetes, kui mitte sadades kordades, kuid erisoodustuse hind on ühesuurune ega olene sellest, kas erasõit tehakse mõne 20 aasta vanuse vene inseneriteaduse tippsaavutusega või tuttuue luksusautoga.    Tööandja sõiduauto tasuta erasõitudeks kasutada andmist maksustatakse lisaks Eestile ka paljudes teistes riikides. Eesti unikaalse maksusüsteemi eripärade tõttu  maksustatakse seda hüve kui tööandja erisoodustust töötajale, mujal riikides aga reeglina töötaja tuluna.    Saksamaa Liitvabariigi rahandus- ja tolliküsimuste ülemkohus on oma hiljutistes lahendites analüüsinud üksikisiku tulumaksu käsitlemist juhul, kui tööandja poolt töövõtjale kasutada antud firma sõiduautot kasutatakse isiklikeks sõitudeks kodu ja tavapärase töökoha vahel ning nendes kohtulahendites toodud seisukohad võiksid olla huvipakkuvad ka Eesti maksumaksjale ja maksupoliitika  kujundajatele.  Maksumaksjal peab olema valikuvabadus    Saksamaal maksustati seni tööandja sõiduauto kasutamist isiklikeks sõitudeks kodu ja tavapärase töökoha vahel rahalise tuluna ja selle tulu igakuiseks summaks hinnati 0,03% auto hinnast, olenemata sellest, kui tihti töövõtja autot selleks otstarbeks tegelikult oli kasutanud. Ülemkohus leidis aga, et siiski peab olema võimalik teha ka eraldi arvestust lähtudes tegelikest sõitudest ehk peab olema lubatud ka nö individuaalne meetod, mille järgi  maksustataks ainult tegelikud sõidud. Individuaalse meetodi rakendamine toob muidugi kaasa täiendava dokumenteerimisnõude maksumaksjale, kuid selle täiendava tõendamiskoormise aktsepteerimisel peab maksumaksjal olema siiski võimalus maksustada ka ainult tegelikke erasõite.    Sõiduauto erisoodustuse maksusumma peab sõltuma ka sõiduauto maksumusest   Saksamaal juurutatud tööandja sõiduautode maksustamine on võrreldes Eesti korraga kindlasti õiglasem selle koha pealt, et  maksusumma sõltub auto väärtusest, millega erasõite tehakse. Ma ei arva, et Eestis tuleks lõpetada sõiduautode erisoodustuse maksustamine. Vastupidi - see on hüve ja seda tuleb maksustada! Ent Eesti liigselt lihtsustatud sõiduautode erisoodustuse maksustamise kord paneb tegelikult suhteliselt suurema maksukoormuse väiksemale ja vähemjõukale või kokkuhoidlikumale ettevõtjale, kes pigem kasutab praktilist kui edevat autoparki.    Ehk on aeg üle vaadata ka Eestis kehtiv autode erisoodustuse maksustamise  kord.